钦定古今图书集成/明伦汇编/官常典/第783卷 > 卢群
## 钦定古今图书集成/明伦汇编/官常典/第783卷 > 卢群

按《唐书》本传，群字载，“初系出范阳。少学于垂山，淮南
陈少游闻其名，奏署幕府，已而荐诸朝。李希烈反，以
监察御史为江西行营粮料使。嗣曹王皋节度江西，
奏为判官，皋徙荆襄，皆从其府，以劲正闻。入为侍御
史。郭子仪家与嬖人张昆弟讼财不平，又言嬖人宅
匿珍宝，德宗促按之，群奏言子仪有大勋德，今所讼皆其家事。且嬖人宅，子仪昔畀之，非子弟所宜言，请
赦勿问。”从之，人谓群识大体。累迁兵部郎中。淮西吴
少诚擅决司洧水溉田，使者止之，不奉诏命。群临诘，
少诚曰：“是于人有利。”群曰：“臣道贵顺，恭恪所以为顺
也。专命废顺，虽利何有！且怠于事上者，固不能责其
下矣。”少诚听命，群又为陈古今成败“事，逆顺祸福皆
有效，所以感动之”，少诚悚然。既置酒与赋诗，又歌以
慰之，少诚感悦，不敢桀。以奉使称旨，迁检校秘书监、
郑滑节度行军司马。姚南仲入朝，即以群代节度。群
尝客于郑，质良田以耕，至是则出券贷直，以田归其
人。卒，年五十九，赠工部尚书。